Niveluri ridicate de benzen, o substanţă chimică cancerigenă, au fost detectate în unele tratamente pentru acnee ale unor mărci precum Clinique de la Estee Lauder şi Up & Up de la Target, a anunţat miercuri laboratorul american independent Valisure, transmite Reuters.
Laboratorul cu sediul în New Haven, Connecticut, a depus, de asemenea, o petiţie la Administraţia pentru Alimente şi Medicamente (FDA) din Statele Unite, solicitând autorităţii de reglementare să recheme produsele, să efectueze o anchetă şi să revizuiască directivele din industrie.
Benzenul, deja identificat în unele creme de protecţie solară şi şampon uscat, ar putea fi prezent la "niveluri inacceptabil de ridicate" în produse pentru tratamentul acneei cu peroxid de benzoil, atât în cele eliberate cu prescripţie medicală, cât şi în cele comercializate fără reţetă, a declarat Valisure.
Acţiunile Estee Lauder au scăzut cu 3% în urma anunţului.
Target şi Estee Lauder nu au răspuns la solicitările Reuters de a comenta.
Niveluri ridicate de benzen au fost găsite nu doar în produsele împotriva acneei testate, ci şi în aerul din jurul produselor incubate, ceea ce indică faptul că substanţa cancerigenă s-ar putea scurge din unele dintre ambalaje, ceea ce reprezintă un risc potenţial de inhalare, a precizat Valisure.